BR คาดปี 61 กำไรโตต่อเนื่องแนะซื้อเป้า 10.20 บ.ยีลด์สูง 6%
BR คาดปี 61 กำไรโตต่อเนื่องแนะซื้อเป้า 10.20 บ.ยีลด์สูง 6%
9 มี.ค. 2561

บล.ไอร่า ระบุในบทวิเคราะห์วันนี้(9 มี.ค.) ว่า บริษัท บางกอกแร้นช์ จำกัด (มหาชน) หรือ BR  ปี’60 กำไรสุทธิ 551 ล้านบาท เติบโตก้าวกระโดดจากปี’59 หลังราคาขายเป็ดปรับเพิ่มขึ้นจากการแข่งขันที่ลดลง รวมถึงกำลังการผลิตในเนเธอร์แลนด์เพิ่มขึ้นกว่าเท่าตัว ผลจากคู่แข่งเลิกกิจการ ส่งผลให้ยอดขายในส่วนงานต่างประเทศเติบโตอย่างแข็งแกร่ง พร้อมจ่ายปันผล 0.40 บาท XD : 14/3/61
คาดในปี’61 ราคาขายเป็ดสามารถทรงตัวในระดับที่ดี ประกอบกับ BR ต่อยอดไปยังธุรกิจอาหารแปรรูป โดยเปิดดำเนินการโรงงานใหม่เมื่อปลายปี’60 ที่ผ่านมา และการเข้าร่วมทุนกับ BTS ในการขยายธุรกิจร้านอาหารจีน “Chef Man” ซึ่งคาดเป็นจุดเริ่มต้นที่ดี ในการพัฒนาจากธุรกิจเกษตรอุตสาหกรรมไปยังธุรกิจอาหาร คาดช่วยเพิ่มความสามารถในการทำกำไรให้กับ BR ในอนาคต
คาดปี’61 กำไรสุทธิเติบโตต่อเนื่อง 21% คาดอยู่ที่ 665 ล้านบาท และคาดเงินปันผล 0.44 บาท หรือคิดเป็น Dividend Yield สูงเกือบ 6.0% แนะนำ “ซื้อ” ราคาเป้าหมายที่ 10.20 บาท